Source: http://kasiraamat.ee/et/ehitus/uudised
Timestamp: 2017-04-30 09:05:10+00:00

Document:
Ehituskäsiraamat | Äripäeva käsiraamat
07.03.2017 Hoonesisese sidevõrgu tagamise kohustusestKäsiraamatu uuendusAlates 1. maist 2017 tuleb tagada hoone sees sidevõrk. Nõue kehtib kogu Euroopas ja Eestis on see kehtestatud kui kohustuslikult ehitatav ehitise osa. Senini ei ole olnud ühegi ehitise osa puhul kohustust ehitada konkreetne osa välja. Nüüd aga peab sidevõrgu ehitama ka sel juhul, kui isik seda ei soovigi.
Hoone omanikul on kohustus tagada sidevõrk hoones ehk füüsiline taristu terminalseadme ühenduspunktiga.
Sidevõrk hoones ehk füüsiline taristu on näiteks toru, mast, kaablikanal, kontrollkaev, juurdepääsuluuk, kaablikapp, antennirajatis, torn ja post vms, mis ühendab juurdepääsupunkti (sideettevõtjale ligipääsetav füüsiline punkt kinnisasja piiril, mille kaudu tehakse kättesaadavaks kiiret elektroonilise side võrku toetav hoonesisene füüsiline taristu).
Omanik peab võimaldama sideettevõtjale ligipääsu hoonesisesele sidevõrgule nii, et sideettevõtja saab kiire elektroonilise side teenust pakkuda (teenus, mille korral on andmeedastuse kiirus vähemalt 30 megabitti sekundis), kui:
ehitatakse uus hoone;
hoones tehakse põhjalikke rekonstrueerimistöid ehk kui muudetakse hoonesisest sidevõrku või selle osa ja selliseks on vaja esitada ehitusteatis või taotleda ehitusluba.
Nõue kehtib hoonele, mille ehitusteatis esitatakse või ehitusluba taotletakse alates 2017. aasta 1. aprillist.
21.02.2017 Detailplaneering kui kohaliku omavalitsuse ülesanneKäsiraamatu uuendusPlaneerimisseaduse (PlanS) kohaselt on detailplaneeringute koostamine kohaliku omavalitsuse ülesanne.
Detailplaneering on konkreetse maa-ala kohta koostatav terviklik ruumilahendus, millega määratakse maakasutus- ja ehitustingimused ning see on lähiaastate ehitustegevuse alus.
Detailplaneeringu järgi koostatakse ehitusprojektid (PlanS § 124 lg 4) ja moodustatakse katastriüksused (PlanS § 126 lg 6). Kohalik omavalitsus peab tagama kehtestatud planeeringute järgimise ja hindama nende elluviimisega kaasnevaid erinevaid mõjusid (PlanS § 4 lg 2 p 6 ja § 4 lg 2 p 5). Hindamisel tuleb eriti vaadata, kas on võimalik planeeringuid ellu viia detailplaneeringute terviklahendusest lähtuvalt ehk kas ehitiste ehitamine ja kasutamine saab toimuda detailplaneeringu kohaselt.
Detailplaneeringud koostatakse lähiaastateks. Seega, kui detailplaneering on kehtestatud ajal, millest on lähiaastad möödunud, ja kui planeeringuala või planeeringu elluviimise olulised asjaolud on muutunud, siis on võimalikud kolm erinevat käitumisviisi.
Tunnistada detailplaneering kehtetuks (kui planeeringu edasine elluviimine osutub võimatuks).
Koostada uus detailplaneering (kui soovitakse saada uus terviklahendus).
Täpsustada detailplaneeringut projekteerimistingimustega (kui muudatused on üksikud ja soodustavad detailplaneeringu elluviimist).
Detailplaneeringu täpsustamiseks võib välja anda projekteerimistingimusi ehitusseadustiku (EhS) § 27 kohaselt. Tegemist on kohaliku omavalitsuse kaalutlusotsusega, mille käigus tuleb hinnata, kas on võimalik teatud tingimustes täpsustada detailplaneeringu tingimusi, kusjuures detailplaneeringu terviklahendus projekteerimistingimuste tulemusena ei muutu. Detailplaneeringu täpsustamine eeldab, et üldiselt on võimalik planeering ellu viia ja ka EhS-i §-s 27 toodud alused ja tingimused on täidetud.
19.12.2016 Vaba ehitustegevuse kooskõlastamineKäsiraamatu uuendus2017. aasta 1. jaanuarist jõustuv maapõueseadus näeb ette, et teatud juhtudel tuleb nn vaba ehitustegevuse korral ehitada soovival isikul pöörduda enne ehitustegevuse alustamist avaliku võimu poole. Enne haldusorgani käest nõusoleku saamist ei tohi ehitada.
Maapõueseaduse § 14 lg 3 näeb ette, et kui ehitamiseks ei ole vaja ehitusluba ega ka esitada ehitusteatist, siis peab ehitamisest huvitatud isik ise esitama enne ehitamise alustamist taotluse maa-ametile või keskkonnaministeeriumile, et saada luba ehitamiseks maardlale ehk maa-alale, kus paikneb keskkonnaregistris arvele võetud maavara lasund või selle osa koos vahekihtidega. Keskkonnaregister on kättesaadav aadressil register.keskkonnainfo.ee.
Maardlale vaba ehitustegevuse käigus ehitamiseks loa andmise või loa andmisest keeldumise otsustab maa-amet või keskkonnaministeerium 30 päeva jooksul pärast asjaomase taotluse või loa andmiseks vajalike dokumentide saamist.
Haldusorganil ehk keskkonnaministeeriumil ja maa-ametil on õigus pikendada loa andmise tähtaega, s.o 30‑päevast tähtaega, kui ilmnevad asjaolud, mis ei võimalda loa andmist või loa andmisest keeldumist otsustada selle tähtaja jooksul.
Loa andmise või loa andmisest keeldumise otsus saadetakse vaba ehitustegevusena ehitamisest huvitatud isikule.

References: § 124
 § 126
 § 4
 § 4
 § 27
 § 14